AFGØRELSE TRUFFET AF DET BLANDEDE EØS-UDVALG Nr. 59/97 af 31. juli 1997 om ændring af bilag XVII (Intellektuel ejendomsret) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt »aftalen«, særlig artikel 98, og

ud fra følgende betragtninger:

Bilag XVII til aftalen blev ændret ved afgørelse nr. 59/96 truffet af Det Blandede EØS-Udvalg (1);

Europa-Parlamentets og Rådets forordning (EF) nr. 1610/96 af 23. juli 1996 om indførelse af et supplerende beskyttelsescertifikat for plantebeskyttelsesmidler (2), skal indarbejdes i aftalen -

TRUFFET FØLGENDE AFGØRELSE:

Artikel 1

Følgende punkt indsættes efter punkt 6 (Rådets forordning (EØF) nr. 1768/92) i bilag XVII til aftalen:

»6a. 396 R 1610: Europa-Parlamentets og Rådets forordning (EF) nr. 1610/96 af 23. juli 1996 om indførelse af et supplerende beskyttelsescertifikat for plantebeskyttelsesmidler (EFT L 198 af 8. 8. 1996, s. 30).

Forordningens bestemmelser gælder i forbindelse med aftalen med følgende tilpasninger:

a) I artikel 3, stk. 1, litra b), tilføjes følgende:

»; i forbindelse med denne litra og de artikler, som henviser hertil, skal en tilladelse til markedsføring udstedt i henhold til EFTA-statens nationale lovgivning behandles som en tilladelse udstedt i henhold til direktiv 91/414/EØF eller en tilsvarende bestemmelse i en EF-medlemsstats nationale lovgivning.«

b) Artikel 20 finder ikke anvendelse.

c) For så vidt angår Island og Norge anvendes denne forordning fra den 2. januar 1998.

d) I artikel 19 tilføjes følgende stykker:

»3. Såfremt et grundpatent i en EFTA-stat udløber, på grund af at dets lovhjemlede gyldighedsperiode ophører, mellem den 8. februar 1997 og 2. januar 1998, træder certifikatet kun i kraft med hensyn til den periode, der følger efter datoen for offentliggørelsen af ansøgningen om certifikat. Artikel 13 anvendes imidlertid med hensyn til beregning af certifikatets gyldighedsperiode.

4. Med hensyn til stk. 3 indleveres ansøgningen om certifikat inden for to måneder efter den 2. januar 1998.

5. Ansøgning om et certifikat der fremsættes i henhold til stk. 3, skal ikke hindre nogen tredje part, der, mellem udløbet af grundpatentet og offentliggørelsen af en ansøgning om certifikat, i god tro har udnyttet opfindelsen handelsmæssigt eller indledt seriøse forberedelser til en sådan udnyttelse, i at fortsætte denne udnyttelse.«

e) Herudover finder følgende anvendelse for Liechtenstein:

På baggrund af patentunionen mellem Liechtenstein og Schweiz, skal Liechtenstein ikke udstede nogen supplerende beskyttelsescertifikater for plantebeskyttelsesmidler som fastsat i denne forordning. Certifikater for plantebeskyttelsesmidler, der er udstedt af Schweiz skal imidlertid gælde i Liechtenstein fra datoen for ikrafttrædelsen af den relevante lovgivning i Schweiz.«

Artikel 2

Teksterne til forordning (EF) nr. 1610/96 på islandsk og norsk, der er knyttet som bilag til de respektive sproglige udgaver af denne afgørelse, er autentiske.

Artikel 3

Denne afgørelse træder i kraft den 1. august 1997, forudsat at Det Blandede EØS-Udvalg har modtaget alle fornødne meddelelser i henhold til aftalens artikel 103, stk. 1.

Artikel 4

Denne afgørelse offentliggøres i EØS-afsnittet i og EØS-tillægget til De Europæiske Fællesskabers Tidende.

Udfærdiget i Bruxelles, den 31. juli 1997.

På Det Blandede EØS-Udvalgs vegne

E. BULL

Formand

(1) EFT L 21 af 23. 1. 1997, s. 11.

(2) EFT L 198 af 8. 8. 1996, s. 30.